Dansk Folkeparti er nu klar til at overveje at lovgive om danske værdier og traditioner i boligforeninger.

Udmeldingen fra partiet kommer efter, at et muslimsk flertal i boligforeningen Egedalsvænge i Kokkedals bestyrelse har afvist at bruge 7000 kroner på et juletræ, selv om bestyrelsen tidligere på året brugte 60.000 kroner på den muslimske eidfest.

- Jeg vil ikke udelukke, at man i yderste konsekvens kan bruge lovgivning, så man forpligter boligselskaber til i højere grad at værne om danske værdier og danske traditioner, siger Martin Henriksen, Dansk Folkepartis integrationsordfører.

- Man kunne også godt sige, at hvis boligforeninger skal have mulighed for at få udbetalt midler fra forskellige puljer, så skal de være med til at værne om danske traditioner.

Integrationsordføreren ser dog helst, at beboerne får løst sagen lokalt, og at de ender med at markere julen.

Det er et flertal på fem ud af ni bestyrelsesmedlemmer, der har afvist at betale for juletræet. Men selvom beslutningen er truffet med opbakning fra et flertal, så er Martin Henriksen utilfreds

- Jeg synes ikke, at det har meget med det danske folkestyre at gøre. Det er at tyrannisere et boligområde, fordi man har et flertal i en beboerbestyrelse, siger han og fortsætter:

- Man kan jo ikke bruge det danske demokrati til at afskaffe dansk kultur og danske traditioner.

Integrationsordføreren fra Dansk Folkeparti mener, at politikerne på Christiansborg har ret til at blande sig i sagen.

- Hvis vi valgte at præge det, ville det på ingen måde være udemokratisk. Jeg synes, at man skal bevæge sig væk fra den misforståelse, at det danske demokrati er sat i verden for at afskaffe danske traditioner og dansk kultur, siger Martin Henriksen.

Men er det ikke diktatur, når du siger, at de skal have et juletræ?

- Nej, det er det ikke. Det kan aldrig være diktatorisk eller tyrannisk, at man i Danmark vælger at slå et slag for danske traditioner, siger Martin Henriksen.